《九日登白云山望海》
清代·吴兰修

晓来喜听樵夫语，今日重阳不风雨。出门一笑双瞳青，海色山光净如许。

我访白云云忽生，石根缕缕炊痕轻。随风荡漾作波势，似闻万壑流云声。

此时海上云亦起，曼衍鱼龙幻无比。吹上螺青不可攀，蓬莱缥缈秋烟里。

须臾山海两不分，千里万里同一云。空际有人吹玉笛，骖鸾仿佛云中君。

大风西来卷如席，六合苍茫去无迹。倒挽南溟洗碧空，海山寸寸皆秋色。

从来过眼如云烟，秦灰汉劫知何年。负郭耕云自怡悦，岂必鸡犬皆成仙。

况今中外无戎马，醉后茱萸不须把。四海农夫但望秋，云兮为霖雨天下。

作者简介：吴兰修（清）（约公元一八二一年前后在世）字石华，广东嘉应州（今梅州）人。生卒年均不详，就读于粤秀书院，约清宣宗道光初前后在世。嘉庆十三年（公元一八o八年）举人，官信宜训导。生平枕经葄史，嘉庆戊辰举人，官至训导(从八品)，有诗文名。构书巢于粤秀书院，藏书数万卷，颜其室曰守经堂，四十三任粤秀书院院监。自称经学博士。兰修所著有《荔村吟》、《草桐华阁词》，及《南汉纪》五卷，《端溪研史》三卷等，均《清史列传》并传于世。